کد خبر: ۱۲۹۷۸۰۳

تاریخ: ۱۱ مهر ۱۳۹۲ - ۱۱:۲۲

เกิดเหตุความรุนแรงในพม่าอย่างต่อเนื่อง

เด็กและผู้หญิงที่ตกอยู่ในความหวาดกลัวต่างหลบซ่อนตัวอยู่ในป่า ขณะที่กองกำลังรักษาความปลอดภัยออกลาดตระเวนไปตามหมู่บ้านต่างๆ ในพื้นที่ทางภาคตะวันตกของพม่าในวันนี้ (2 ต.ค.) หลังเกิดเหตุปะทะระหว่างศาสนาที่ทำให้ชาวมุสลิมเสียชีวิตแล้วอย่างน้อย 5 คน

ตามรายงานสำนักข่าวกุรอานอิหร่านนานาชาติ(อิคนอ) โดยรายงานจากแหล่งข่าว lemonade ว่า ประธานาธิบดีเต็งเส่ง คาดว่าจะเดินทางเยือนพื้นที่ที่เกิดเหตุความรุนแรง ในส่วนหนึ่งของการเยือนรัฐยะไข่อย่างเป็นทางการครั้งแรกนับตั้งแต่เหตุนองเลือดระหว่างศาสนาปะทุขึ้นเมื่อปีก่อน และเหตุนองเลือดทางศาสนาได้บดบังกระแสความชื่นชมของนานาชาติต่อการดำเนินการปฏิรูปการเมืองของอดีตนายพลผู้นี้ที่เข้าบริหารประเทศในปี 2554

สหรัฐฯ ระบุว่า มีความรู้สึกวิตกกังวลเป็นอย่างมากเกี่ยวกับเหตุความไม่สงบล่าสุด และเรียกร้องให้ทางการตอบสนองต่อเหตุการณ์ด้วยความเด็ดขาด ในคำแถลงฉบับหนึ่งที่ประกาศโดยสถานทูตสหรัฐฯ ในนครย่างกุ้ง

ผู้ก่อเหตุไม่สงบชาวพุทธประมาณ 800 คน วางเพลิงเผาบ้านเรือนประชาชน และเข้าโจมตีชาวมุสลิมในหมู่บ้านในพื้นที่ของเมืองซันด์เว เมื่อวันอังคาร (1) ตามการระบุของเจ้าหน้าที่

“ยอดผู้เสียชีวิตพุ่งขึ้นเป็น 5 คน ประกอบด้วย ชาย 4 คน และหญิงอีกหนึ่งคน“ เจ้าหน้าที่ตำรวจรัฐยะไข่ กล่าว และให้ข้อมูลเพิ่มเติมว่า เหยื่อทั้งหมดถูกสังหารในระหว่างเกิดเหตุความรุนแรงในวันอังคาร

หญิงมุสลิมอายุ 94 ปี ที่บาดเจ็บจากแผลถูกแทงเป็นหนึ่งในผู้เสียชีวิต

เจ้าหน้าที่ตำรวจระบุว่า มีชาวพุทธยะไข่ได้รับบาดเจ็บระหว่างเหตุปะทะ 4 คน และสูญหาย 1 คน ขณะที่บ้านของราษฎร 59 หลัง และมัสยิด 1 หลัง ถูกเผาทำลาย นับตั้งแต่ความรุนแรงปะทุขึ้นในวันเสาร์ (28 ก.ย.)

เจ้าหน้าที่ชาวมุสลิมในท้องถิ่นกล่าวกับสำนักข่าวเอเอฟพีว่า เจ้าหน้าที่ตำรวจได้ยิงปืนเตือนหลายนัด แต่ไม่สามารถควบคุมกลุ่มม็อบได้

“เรารู้สึกผิดหวังที่เรามีรัฐบาลที่ไม่สามารถให้ความปลอดภัยแก่พวกเราได้ เราใช้ชีวิตอยู่ในความหวาดกลัว หลายคนรวมทั้งผู้หญิง และเด็กต้องหลบซ่อนตัวอยู่ในป่าที่อยู่ใกล้ๆ” เจ้าหน้าที่รายหนึ่งกล่าว

ผู้สื่อข่าวของเอเอฟพีที่อยู่ในสถานที่ระบุว่า มีเจ้าหน้าที่รักษาความปลอดภัยจำนวนมากปรากฏตัวในพื้นที่ที่เริ่มสงบลงในวันนี้

1297294